Diari Oficial de la Generalitat Valenciana


Sumari del DOGV 8793, del 20-04-2020 (2020/2950)

RESOLUCIÓ de 15 d'abril de 2020, de la Direcció General de Medi Natural i Avaluació Ambiental, per la qual es regulen determinats controls de fauna cinegètica durant l'estat d'alarma provocat per la Covid-19.
----------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8793

Data del DOGV
:   20-04-2020

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2020/2950


Data del document
:   15-04-2020

Organisme emissor
:   Conselleria d'Agricultura, Desenvolupament Rural, Emergència Climàtica i Transició Ecològica

Tipus de document
:   Resolució

Anàlisi jurídica

 Descriptors 

:   * Conselleria d'Agricultura, Desenvolupament Rural, Emergència Climàtica i Transició Ecològica
    * cura d'infermeria
    * legislació
    * estat d'emergència
    * salut pública
    * política sanitària
    * cura de la salut
    * malaltia infecciosa
    * epidèmia

RESOLUCIÓ de 15 d'abril de 2020, de la Direcció General de Medi Natural i Avaluació Ambiental, per la qual es regulen determinats controls de fauna cinegètica durant l'estat d'alarma provocat per la Covid-19. [2020/2950]  
El Reial decret 463/2020, de 14 de març, pel qual es declara l'estat d'alarma per a la gestió de la situació de crisi sanitària ocasionada per la Covid-19, va motivar la suspensió de l'activitat cinegètica. Aquesta Direcció General de Medi Natural i Avaluació Ambiental va informar en una nota del 20/03/2020 la suspensió de la caça i la pesca continental recreativa, així com la caça per raons de control, gestió, científiques o educatives. Es va fixar la vigència de la suspensió en el 28 de març i s'advertí que en cas de prorrogar-se el període d'alarma, s'efectuaria una nova valoració de les mesures adoptades.  
El 31 de març de 2020, aquesta Direcció General de Medi Natural i Avaluació Ambiental, va emetre una nova nota informativa en la qual en vista l'ampliació de l'estat d'alarma, i una vegada valorada la situació, procedia a mantindre la suspensió de les activitats anteriors, sense perjudici d'adoptar mesures puntuals, justificades i de caràcter excepcional si es constataven situacions de risc per a les persones, salut pública o agricultura.  
Transcorreguts quinze dies des de l'última valoració, s'ha advertit un increment d'algunes de les situacions de risc abans al·ludides. En primer lloc, són destacables els danys per conill de muntanya, senglar i altres espècies de caça major en cultius destinats a productes de primera necessitat. Aquests danys estan assolint nivells incompatibles amb la rendibilitat de l'activitat i requereixen una actuació urgent. En segon lloc, s'ha detectat un increment dels riscos associats a fauna salvatge al voltant d'infraestructures de comunicació, especialment aeroports i línies d'alta velocitat.  
Davant d'aquesta situació, aquesta direcció general, com a competent en matèria cinegètica, considera necessari activar mesures concretes que, malgrat seguir en estat d'alarma i comptar amb els serveis d'emergència i departaments competents a vetlar per la seguretat davant d'incidències puntuals, permeten, de forma justificada, bé siga als agricultors per relació directa amb el seu treball, bé siga als titulars de les infraestructures de transport, o bé siga a les persones designades a aquest efecte per a controls de remugants silvestres per qüestions sanitàries, efectuar els controls estrictament necessaris d'aquells exemplars d'espècies cinegètiques causants del problema.   
Per això, amb base en la Resolució de 30 de març, del sotssecretari d'Agricultura, Desenvolupament Rural, Emergència Climàtica i Transició Ecològica, per la qual s'estableixen noves mesures organitzatives en aplicació del que es disposa en el Reial decret llei 10/2020, de 29 de març, que estableix com a serveis essencials en l'àmbit d'aquesta conselleria aquells relatius al control poblacional de fauna silvestre en la mesura que el seu descontrol supose un risc per a les persones, la salut pública o l'agricultura, i atenent el que es disposa en la normativa específica en matèria cinegètica, tant en l'article 13 de la Llei 13/2004 de 27 de desembre, de caça de la Comunitat Valenciana, sobre tècniques de caça per raons de control, científiques o educatives, on es contempla l'adopció de mesures de control en aquestes circumstàncies, com de manera particular en l'Ordre d'11 de juny de 2009, de la Conselleria de Medi Ambient, Aigua, Urbanisme i Habitatge, per la qual s'aproven directrius extraordinàries per a l'aprofitament, gestió i control del conill de muntanya a la Comunitat Valenciana i el seu protocol d'aplicació per a aquells municipis amb sobrepoblació de conill de muntanya.   
  
I tenint en compte, així mateix, la limitació en la llibertat del moviment de les persones establida en l'article 7 de Reial Decret 463/2020, pel qual es declara l'estat d'alarma per a la gestió de la crisi sanitària ocasionada per la Covid-19; el Reial decret llei 10/2020, de 29 de març, en l'annex del qual s'inclouen aquells sectors considerats essencials, segons assenyala el reial decret llei en l'article 1.2.a, entre els quals figura el sector que participa en el proveïment del mercat de béns i productes de primera necessitat, inclosos aliments i begudes; així com la nota de premsa emesa el 14 d'abril pel Ministeri d'Agricultura, Pesca i Alimentació en què recomana a les comunitats autònomes mantindre el control de senglars per a prevenir els danys en explotacions agràries i evitar la propagació de malalties animals, en particular, com a mesura de prevenció de la pesta porcina africana.  
  
Aquesta Direcció General de Medi Natural i d'Avaluació Ambiental ha resolt mantindre actius determinats de controls de fauna cinegètica durant l'estat d'alarma per la Covid-19 en les següents condicions:  
  
  
Primer. Controls per danys agrícoles de conill de muntanya en municipis afectats per sobrepoblació de conill  
Àmbit d'aplicació  
Són municipis afectats per sobrepoblació de conill de muntanya els que s'inclouen en la Resolució de 20 de novembre de 2018, del director general de Medi Natural i Avaluació Ambiental, per la qual s'actualitza l'annex de l'Ordre d'11 de juny de 2009, de la Conselleria de Medi Ambient, Aigua, Urbanisme i Habitatge, per la qual s'aproven directrius extraordinàries per a l'aprofitament, gestió i control del conill de muntanya a la Comunitat Valenciana, relatiu al llistat de termes municipals afectats per sobrepoblació de conill de muntanya.  
En aquest àmbit territorial, els controls es realitzaran d'acord amb l'annex de la Resolució de 5 de juliol de 2017, del director general de Medi Natural i d'Avaluació Ambiental, per la qual s'aprova el protocol de comunicació de danys i actuacions de resposta, en desplegament de l'Ordre d'11 de juny de 2009, de la Conselleria de Medi Ambient, Aigua, Urbanisme i Habitatge, per la qual s'aproven directrius extraordinàries per a l'aprofitament, gestió i control del conill de muntanya a la Comunitat Valenciana (d'ara en avant ?protocol?), amb les següents especificacions:  
  
Tramitació de permisos  
Es manté la suspensió dels controls sistemàtics programats. Per això, tot control requerirà sol·licitud d'actuació per part de l'agricultor conforme als punts 2.1 a 2.5 del protocol. Se n'exclou durant la duració del període d'alarma el punt 2.6 a 2.9, de manera que la sol·licitud d'actuació es limitarà a dues còpies, una per a l'agricultor i una altra per al titular del vedat, i haurà de dirigir-se directament l'agricultor al titular perquè aquest emeta, amb la signatura prèvia del rebut, el permís de control en les parcel·les per a les quals es requereix actuació. Una vegada finalitzat el període d'alarma, el titular del vedat registrarà una còpia de totes les sol·licituds rebudes a l'ajuntament corresponent, i cada agricultor, per la seua part, estarà obligat a comunicar el resultat de les actuacions mitjançant el lliurament dels comunicats de control al titular.   
Tota sol·licitud d'actuació implicarà l'emissió per part del titular cinegètic d'un permís d'acord amb els punts 3.2 a 3.11 del protocol. Se n'exclou durant la duració del període d'alarma el punt 3.1, de manera que la resposta a la sol·licitud serà immediata. Aquest permís no requereix per part del titular cinegètic nous tràmits administratius, ja que els controls estan ja autoritzats per la direcció territorial corresponent en la resolució del pla tècnic d'ordenació cinegètica vigent.  
  
El permís que ha d'emetre el titular cinegètic es farà en favor de l'agricultor com a caçador responsable, o en defecte d'això ,pel caçador proposat per aquest.   
En el cas de cultius en zona comuna de caça, de negatives del titular del vedat a la recepció de les sol·licituds d'actuació o de l'emissió de permisos de control, o incidències en el normal compliment del que es disposa anteriorment, s'haurà de contactar amb un agent mediambiental perquè estenga acta d'aquesta circumstància i, en el seu cas, emeta el corresponent permís de control ordinari o subsidiari.   
L'emissió de controls subsidiaris estarà subjecta al que es disposa en l'apartat 4 del protocol, i es considerarà la reducció abans indicada del termini per a l'emissió del permís de quinze dies a emissió de manera immediata.  
  
Requisits  
Seran objecte de control els cultius amb danys dedicats a la producció de béns de primera necessitat destinats al proveïment del mercat de l'alimentació.   
El caçador responsable de l'actuació, en cas de no ser l'agricultor, residirà al municipi en què se situe el cultiu i haurà de ser soci del vedat o comptar amb permís del titular per a desenvolupar aquesta acció.  
  
  
Condiciones d'execució del control  
El nombre de participants per control serà d'un (únicament el caçador responsable sense suport de furoners o altres auxiliars). Sols en cultius majors de tres hectàrees es podrà autoritzar més d'un caçador, i es farà a raó d'un caçador per cada hectàrea o fracció. Els caçadors, en tot cas, exerciran l'activitat amb una distància d'almenys dos metres entre persones.   
Els desplaçaments es faran amb una única persona per vehicle. La justificació per al desplaçament serà el permís del titular, acompanyat d'una còpia de la present resolució. Les dates de control seran tres jornades concretes per permís.  
S'extremarà la higiene personal mitjançant la rentada freqüent de mans, l'ús d'equips de treball i aquells equips de protecció individual necessaris, seguint les recomanacions de les autoritats competents.  
  
  
Segon. Altres controls per danys agrícoles. Danys per conill de muntanya en municipis no afectats per sobrepoblació i danys per altres espècies de caça major  
S'habilita les direccions territorials a emetre durant la duració de l'estat d'alarma noves autoritzacions per al control de poblacions de conill de muntanya, espècies de caça major o altres espècies silvestres exòtiques invasores, en els supòsits en els quals es constate:  
  
1. Una petició expressa del propietari/titular dels cultius amb dedicació professional a l'activitat.  
2. Danys sobre un bé de primera necessitat destinat al proveïment del mercat de l'alimentació.   
3. Un nivell de danys per fauna cinegètica inassumible i determinant per a la rendibilitat del cultiu.  
4. Urgència extrema i inajornable per als controls poblacionals.  
La Direcció General de Medi Natural i Avaluació Ambiental ha habilitat en la pàgina web de la Generalitat Valenciana ?apartat d'atenció del ciutadà (Guia PROP)- un nou procediment per a la sol·licitud de control urgent en parcel·les agrícoles per danys per fauna cinegètica, durant l'estat d'alarma per la Covid-19 (RD 463/2020, de 14 de març). La informació disponible inclou tots els detalls del procediment, així com els passos, requisits i impresos associats.  
  
Condicions d'aplicació en els controls  
- Nombre de persones participants: una (no es permetran modalitats col·lectives, en parelles o grups). En el cas de cultius que presenten la situació de danys i urgència indicada en apartats anteriors per a extensions superiors a res hectàrees, el nombre de persones autoritzades per a actuar individualment podrà ser d'una per cada tres hectàrees o fracció de cultiu.  
- Modalitats de caça: els controls de conill de muntanya s'efectuaran mitjançant fura i escopeta o fura i xarxes si afecten zones de seguretat. La resta de controls per danys a cultius s'efectuaran mitjançant esperes diürnes o nocturnes.  
- Àmbit del control: la parcel·la agrícola afectada amb un màxim de cent metres al voltant quan es tracte de conill i els caus es troben fora de la parcel·la de cultiu.   
- El certificat de desplaçament justificat per a les persones que realitzen el control serà la resolució en la qual haurà de figurar el nom del caçador.   
- S'extremarà la higiene personal mitjançant la rentada freqüent de mans, l'ús d'equips de treball i aquells equips de protecció individual necessaris, seguint les recomanacions de les autoritats competents.  
  
  
Tercer. Controls per riscos en infraestructures de transport i el seu entorn pròxim  
S'anul·la la suspensió i es restableixen, per tant, totes aquelles autoritzacions vigents en termini per al control de fauna cinegètica en infraestructures de transport, com ara aeroports o línies d'alta velocitat. Aquestes autoritzacions seran vàlides en les mateixes condicions, titulars i responsables per als quals es van emetre abans de l'estat d'alarma. L'àmbit territorial d'aquest restabliment són les infraestructures de transport i els espais no cinegètics confrontants amb aquestes que constaren ja amb una autorització expressa prèvia a la declaració de l'estat d'alarma. La present mesura no implica, per tant, l'activació de noves autoritzacions, que hauran de tramitar-se de manera ordinària.  
  
Tractant-se aquests, de controls realitzats en un àmbit estrictament professional, les empreses responsables garantiran que per part dels treballadors es compleixen les mesures de prevenció i bones pràctiques enfront de la Covid-19, d'acord amb les indicacions de les autoritats competents.  
  
Quart. Controls per a combatre malalties o epizoòties que afecten espècies silvestres  
S'anul·la la suspensió de control mitjançant abatiment de remugants silvestres amb símptomes de sarna sarcòptica. Mentre dure l'estat d'alarma, els abatiments es podran realitzar exclusivament per les persones designades prèviament i per a aquesta finalitat pels titulars dels espais cinegètics; en cap cas comportarà comercialització dels trofeus. Se seguirà el protocol establit en data 20 de febrer de 2020 pel Servei de Caça i Pesca, si bé de tots els exemplars que siguen abatuts únicament se'n prendran mostres de sang, pell i femta seguint les indicacions incloses en els pots de presa de mostres que posteriorment es congelaran amb les mostres dins. Durant l'estat d'alarma no es recollirà el cos complet de l'animal per a l'anàlisi en laboratori.  
  
Tot això sense perjudici d'ulteriors resolucions que puguen modificar el sentit de la present resolució.  
  
Contra aquesta resolució, que no posa fi a la via administrativa, pot interposar-se, en el termini d'un mes a comptar de l'endemà de la publicació, un recurs d'alçada davant del titular de la Secretaria Autonòmica d'Emergència Climàtica i Transició Ecològica, de conformitat amb el que es disposa en els articles 121 i 122 de la Llei 39/2015, d'1 d'octubre, del procediment administratiu comú de les administracions públiques.   
  
València, 15 d'abril de 2020.- El director general de Medi Natural i d'Avaluació Ambiental: Francisco Javier Quesada Ferré.